钦定古今图书集成/明伦汇编/官常典/第694卷 > 李文祥
## 钦定古今图书集成/明伦汇编/官常典/第694卷 > 李文祥

按《明外史》本传：“文祥，字天瑞，麻城人。祖正芳，山西布
政使。父㵾󠄀，陕西参政。皆进士。文祥自幼俊异，弱冠举
于乡，成化末登进士。内阁万安重其才，以其孙弘璧
与同榜，令款于家属，题画鸠。文祥素鄙安，语含刺，安
深衔之。未几，孝宗嗣位，即上封事，略曰：‘祖宗设内阁、
六部，赞万几，理庶务，职至重也。顷者，在位多匪人，权
移内侍，赏罚任其喜怒，祸福听其转移。仇视言官，公
行贿赂，阿之则交引骤迁，忤之则巧谗远窜，朝野寒
心，道路侧目。望陛下密察渠魁，明彰国宪，择谨厚者
供使令，更博选大臣，谘诹治理，推心委任，不复嫌疑，
然后体统正而近习不得肆也。祖宗定律，轻重适宜。
顷法司专徇己私，不恤国典，豪强者虽重必宽，贫弱
者虽轻必罪，惠及奸宄，养成颓俗。兼之风尚奢丽，礼
制荡然。豪民僭王者之居，富室儗公侯之服，奇技淫
巧，上下同流。望陛下申明旧章，俾法曹务遵律令，臣
庶各守等威，然后礼法明而人心不敢玩也。然国无
其人，谁与共理’？”致仕尚书王恕、王竑，孤忠自许，齿力
未衰。南京主事林俊、“思南通判王纯，刚方植躬，才品
兼茂，望陛下起列朝端，资其议论，必有裨益，可翊明
时。且贤才难得，自古为然，习俗移人，豪杰不免。惟兹
臣庶，不尽庸愚，能知自愧，即属名流，乐其危菑，乃为
猥品。愿陛下明察群伦，罢其罔上营私、违天蠹物者，
馀则勉以自新，既开改过之路，必多迁善之人。”臣见
《登极诏书》，不许风闻言事。古圣王悬鼓设木，自求诽
谤，言之纵非其情，听者亦足为戒，何害于国，遽欲罪
之？昔李林甫持此以祸唐，王安石持此以祸宋，远近
骤闻，莫不惊骇。愿陛下再颁明诏，广求直言，庶不堕
奸谋，足彰圣德。大率君子之言，决非小人之利。谘问
倘及，必肆中伤。如有所疑，请试面对。疏奏。宦官及执
政万安、刘吉、尹直等咸恶之，数日不下。忽召诣左顺
门，以疏内有“中兴再造”语，传旨诘责。文祥从容辨析
而出，遂谪授陕西咸宁丞。南京主事夏崇文论救，不
纳。工部主事莆田林沂复请召文祥及汤鼐，纳崇文
言，召陈献章、谢铎等。时安已去，吉、直激帝怒，严旨切
责之。廷臣多荐文祥，率为吉直所沮。文祥至官，上官

以下馈赆皆不纳。到官未逾月，复以吉人事下狱，贬
贵州兴隆卫经历。都御史邓廷瓒征苗咨以兵事，大
奇之，欲荐为监司。文祥曰：“昔以言事出，今以军功进，
不可。”固辞不得。乃请《赍表》入都，固乞告归。疏再上，不
许。还经商城，渡冰陷，死焉。年仅三十。历官湖广参政。